Document ID: 32007D0080

KOMISSION PÄÄTÖS,
tehty 1 päivänä helmikuuta 2007,
luvan antamisesta tietyille jäsenvaltioille käyttää vuoden 2007 maatilojen rakennetta koskevien tilastotietojen keruussa muita tietolähteitä kuin tilastollisia tutkimuksia
(tiedoksiannettu numerolla K(2006) 7173)
(Ainoastaan englannin-, hollannin-, maltan-, ranskan-, ruotsin-, saksan-, sloveenin- suomen-, tanskan-, unkarin- ja vironkieliset tekstit ovat todistusvoimaisia)
(ETA:n kannalta merkityksellinen teksti)
(2007/80/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatilojen rakennetta vuosien 1988 ja 1997 välillä koskevien yhteisön tilastotietojen keruun järjestämisestä 29 päivänä helmikuuta 1988 annetun neuvoston asetuksen (ETY) N:o 571/88 (1) ja erityisesti sen 8 artiklan 2 kohdan
sekä katsoo seuraavaa:
(1)
Päätettäessä kerättävistä ominaisuuksista on pyrittävä siihen, että vastaajien rasite olisi mahdollisimman pieni. Asetuksen (ETY) N:o 571/88 8 artiklan 2 kohdan mukaisesti tietyt jäsenvaltiot ovat pyytäneet lupaa käyttää vuoden 2007 maatilojen rakennetta koskevien tilastotietojen keruussa tiettyjen ominaisuuksien osalta tietoja, jotka ovat jo saatavissa muista lähteistä kuin tilastollisista tutkimuksista.
(2)
Jäsenvaltiot, jotka pyytävät lupaa käyttää muista lähteistä kuin tilastollisista tutkimuksista peräisin olevia tietoja, ovat toimittaneet komissiolle tekniset asiakirjat kyseisten lähteiden merkittävyydestä ja oikeellisuudesta. Komissio on tutkinut asiakirjat ja todennut ne asianmukaisiksi. Jäsenvaltioiden pyytämät luvat olisi sen vuoksi myönnettävä.
(3)
Maatilojen rakennetutkimusten tuloksilla on suuri merkitys yhteiselle maatalouspolitiikalle. Sen vuoksi on välttämätöntä varmistaa tietojen korkea laatu, ja muista lähteistä kuin tilastollisista tutkimuksista peräisin olevien tietojen käyttäminen voidaan hyväksyä ainoastaan, jos nämä tiedot ovat yhtä luotettavia kuin tilastollisista tutkimuksista saatavat tiedot. Jäsenvaltiot olisi sen vuoksi velvoitettava ryhtymään tarvittaviin toimenpiteisiin sen varmistamiseksi, että toimitettujen tietojen laatu on vähintään yhtä hyvä kuin tilastollisista tutkimuksista saatujen tietojen, sekä toimittamaan laatuarvioita.
(4)
Tässä päätöksessä säädetyt toimenpiteet ovat pysyvän maataloustilastokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Liitteessä olevassa luettelossa mainitut jäsenvaltiot saavat käyttää tiettyjen ominaisuuksien osalta tietoja, jotka ovat jo saatavissa muista lähteistä kuin vuoden 2007 maatilojen rakennetutkimukseen kuuluvista tilastollisista tutkimuksista.
Kyseiset lähteet vahvistetaan tämän asetuksen liitteessä.
2. Asianomaisten jäsenvaltioiden on toteutettava tarvittavat toimenpiteet sen varmistamiseksi, että 1 kohdassa tarkoitetut tiedot ovat vähintään yhtä luotettavia kuin tilastollisista tutkimuksista saatavat tiedot.
Komissiolle toimitettaviin validoituihin tutkimustuloksiin on liitettävä menetelmäkertomukset, jotka sisältävät tiedon laadunarvioinnin.
2 artikla
Tämä päätös on osoitettu Tanskan kuningaskunnalle, Saksan liittotasavallalle, Viron tasavallalle, Luxemburgin suurherttuakunnalle, Unkarin tasavallalle, Maltan tasavallalle, Alankomaiden kuningaskunnalle, Itävallan tasavallalle, Slovenian tasavallalle, Suomen tasavallalle, Ruotsin kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 1 päivänä helmikuuta 2007.

Labels: 12
18
19
6